Hans Hækkerup (1907-74)
Hans Hækkerup (1907-74), 1907-74, dansk politiker, bror til Per Hækkerup. Efter uddannelse som cand.jur. var Hans Hækkerup 1934-50 sekretær og 1950-53 kontorchef i Finansministeriet. 
Under retsopgøret var han 1945-48 sekretær for den ekstraordinære tjenestemandsdomstol og 1948-54 medlem af Den Parlamentariske Kommission. 
Hans Hækkerup var MF for Socialdemokratiet 1945-71 med en kort afbrydelse 1947-48, og i 1953 blev han justitsminister i Hans Hedtofts anden regering. Han fortsatte på denne post under skiftende socialdemokratiske regeringsledere, indtil Jens Otto Krag gjorde ham til indenrigsminister i sin anden regering 1964-68. 
Hans Hækkerup kunne virke konturløs, men var sagligt velfunderet og en anset forhandlingsleder og koordinator i vanskelige politiske situationer.